Úrad vlády SR						Na rokovanie vlády SR
Sekcia hospodárskej politiky					dňa:19.12.2001
								 k číslu: 8095/2001
                               	     k bodu: 12

S t a n o v i s k o

k Návrhu Memoranda medzi vládou Slovenskej republiky, mestom Košice a Prvou komunálnou bankou, a.s. Žilina o riešení finančnej situácie mesta Košice

I.

	Návrh predkladá ministerka financií na základe podnetu mesta Košice. Obsahuje návrh uznesenia, predkladaciu správu, návrh memoranda, doložku, vyhodnotenie pripomienkového konania a návrh komuniké.
 
	Vláde SR sa navrhuje schváliť na riešenie nepriaznivého vývoja finančnej a ekonomickej situácie mesta Košice Memorandum...a súhlasiť s použitím štátnych finančných aktív v sume 980 mil. Sk v zmysle par.49b ods. 3 zákona NR SR č.303/1995 Z.z. o rozpočtových pravidlách v znení neskorších predpisov pre MP SR na odkúpenie lesného majetku mesta Košice.

II.

Materiál obsahuje vyhodnotenie pripomienkového konania, na rokovanie vlády sa predkladá bez rozporov.

III.

	Súčasná ekonomická situácia mesta Košice je nepriaznivá, úverová zadlženosť narastá od r. 1994, pričom k 31.12.2000 činila až 1638,6 mil. Sk. Neúmerná úverová zaťaženosť vznikla v dôsledku rozsiahlych investičných a rekonštrukčných prác, ktoré prebiehali v rokoch 1994-2000, pričom na ich finančné zabezpečenie boli využívané krátkodobé úverové zdroje s úrokovo nevýhodnými podmienkami.

	V súčasnosti mesto Košice pristupuje k stabilizácii finančnej situácie, uzavreté boli viaceré stabilizačné dohody. 

Predložený materiál deklaruje spoluúčasť štátu na riešení finančnej situácie mesta Košice.

	V súvislosti s predložením materiálu na rokovanie vlády dávame do pozornosti:

-	napriek ekonomickému charakteru problematiky materiál nebol predmetom rokovania Porady ekonomických ministrov vlády SR,
-	pred rozhodnutím o podpise memoranda sa žiada preveriť z právneho hľadiska ekonomicky zaväzujúce formulácie,
-	čl.2 „Memoranda...“ je potrebné aktualizovať vzhľadom na to, že Mimoriadne valné zhromaždenie SE, a.s. už rozhodlo o založení 3 nových a.s.,
-	v memorande by podľa nášho názoru mali byť jednoznačnejšie formulované záväzky mesta Košice  a PKB, a.s. Žilina,
-	znalecké posudky, ktorými bolo vykonané ohodnotenie majetku sú v materiáli iba konštatované, bližšie nie sú komentované, príp. zhodnotené,
-	z materiálu tiež nevyplýva, či predložený návrh rieši problematiku finančnej situácie mesta Košice komplexne,
-	súhlas s uzavretím memoranda sa môže stať určitým precedensom,
-	je reálne predpokladať, že pomoc pri riešení nepriaznivej finančnej situácie v prípade uzavretia memoranda budú žiadať aj ďalšie mestá, prípadne obce, ktoré sa ocitnú v nepriaznivej finančnej situácii.

Z á v e r:

	S prihliadnutím na horeuvedené pripomienky odporúčame vláde SR prerokovať daný materiál až po jeho podrobnom prerokovaní na Porade ekonomických ministrov vlády SR.

Bratislava 14.12.2001